钦定古今图书集成/明伦汇编/官常典/第345卷 > 吕诲
## 钦定古今图书集成/明伦汇编/官常典/第345卷 > 吕诲

按《宋史》本传：“诲字献可，开封人。祖端，相太宗、真宗。诲
性纯厚，家居力学，不妄与人交。进士登第，由屯田员
外郎为殿中侍御史。时廷臣多上章讦人罪，诲言：‘台
谏官许风闻言事，盖欲广采纳以补阙政，苟非职分，
是为侵官。今乃诋斥平生，暴扬暧昧刻薄之态，浸以
成风，请下诏惩革’。”枢密副使程戡结贵幸，致位政地，
诲疏其过，以宣徽使判延州。复上言：“戡以非才罢，不
宜更委边任；宣徽使地高位重，非戡所当得也。”兖国
公主薄其夫，夜开禁门入诉。诲请并劾阍吏，且治主
第宦者罪，悉逐之。御药供奉官四人遥领团练使，御
前忠佐，当汰复留。诲劾枢密使宋庠阴求援助，徇私
紊法。诏罢庠，而用陈升之为副使，诲又论之。升之既
去，诲亦出知江州，时嘉祐六年也。上疏请早建皇嗣，
曰：“窃闻中外臣僚，以圣嗣未立，屡有密疏，请择宗人，
唯陛下思忠言，奋独断，以遏未然之乱。又闻太史奏
彗躔心宿，请备西北。按《天文志》，心为天王正位，前星
为太子，直则失势，明则见祥。今既直且暗，而妖彗乘
之，臣恐咎证不独在西北也。自夏及秋，雨霪地震，阴
盛之沴，固有冥符。近者宗室之中，讹言事露，流传四
方，人心骇惑，窥觎之志，可不防其渐哉！愿为社稷宗
庙计，审择亲贤，稽合天意，宸谋已定，当使天下共知。
万一有奸臣附会其间，阳为忠实，以缓上心，此为患
最大，不可不察也。”仁宗以诲章付中书，韩琦由此定
议。召为侍御史，改同知谏院。英宗不豫，诲请皇太后
日命大臣一员，与淮阳王视进药饵。都知任守忠用
事久，帝之立，非守忠意，数间谍东朝，播为恶言，内外
汹惧。诲上《两宫书》，开陈大义，词旨深切，多人所难言
者。帝疾小愈，屡言乞亲。万几。太后归政，诲言于帝曰：
“后辅佐先帝历年，阅天下事多矣。事之大者宜关白
咨访，然后行，示勿敢专。”遂论守忠平生罪恶，并其党
史昭锡窜之南方。内臣王昭明等为陕西四路钤辖，
专主蕃部。诲言：“自唐以来，举兵不利，未有不自监军
者。今走马承受官品至卑，一路已不胜其害，况钤辖
乎？”卒罢之。治平二年，迁兵部员外郎兼侍御史知杂
事。上言：“台谏者，人主之耳目，期补益聪明，以防壅蔽。
旧三院御史常有二十员，而后益衰减，盖执政者不
欲主上闻中外之阙失。今台阙中丞、御史五员，惟三
人在职，封章十上，报闻者八九；谏官二人，一他迁，一
出使。言路壅塞，未有如今日之甚者，窃为陛下羞之。”
帝览奏，即命卲必知谏院。于是濮议起，侍从请称王
为皇伯，中书不以为然，诲引义固争。会秋，大水，诲言：
“陛下有过举而灾沴遽作，惟濮王一事失中，此𥳑宗
庙之罚也。”郊庙礼毕，复申前议，七上章，不听。乞解台
职，亦不听。遂劾宰相韩琦不忠五罪曰：“昭陵之土未
干，遽欲追崇濮王，使陛下厚所生而薄所继，隆小宗
而绝大宗。”言者论辨累月，琦犹遂非，不为改正，“中外
愤郁，万口一词。愿黜居外藩，以慰士论。”又与御史范
纯仁、吕大防共劾欧阳修“首开邪议，以枉道说人主
以近利，负先帝，陷陛下于过举。”皆不报。已而诏濮王
称亲。诲等知言不用，即上还告敕，居家待罪，且言与
辅臣势难两立。帝以问执政，修曰：“御史以为理难并
立，若臣等有罪，当留御史。”帝犹豫久之，命出御史。既
而曰：“不宜责之太重。”乃下迁诲工部员外郎、知蕲州。
神宗立，徙晋州，加集贤殿修撰、知河中府，召为盐铁
副使，擢天章阁待制，复知谏院，拜御史中丞。初，中旨
下京东买金数万两，又令广东市真珠，传云将备宫
中十阁用度。诲言：“陛下春秋富盛，然聪明睿知，以天
下为心，必不留神于此，愿亟罢之。”王安石执政时，多
谓得人，诲言其不通时事，大用之则非所宜。著作佐
郎章辟光上言岐王颢宜迁居外邸。皇太后怒，帝令
治其离间之罪，安石谓无罪。诲请下辟光吏，不从，遂
上疏劾安石曰：“大奸似忠，大佞似信。安石外示朴野，
中藏巧诈，陛下悦其才辨而委任之。”安石初无远略，
“惟务改作立异，罔上欺下，文言饰非，误天下苍生，必
斯人也。如久居庙堂，必无安静之理。”辟光之谋，本安
石及吕惠卿所导。辟光扬言：“朝廷若深罪我，我终不
置此二人，故力加营救。愿察于隐伏，质之士论，然后知臣言之当否。”帝方注倚安石，还其章。诲求去，帝谓
曾公亮曰：“若出诲，恐安石不自安。”安石曰：“臣以身许
国，陛下处之有义，臣何敢以形迹自嫌，苟为去就。”乃
出诲知邓州。苏颂当制，公亮谓之曰：“辟光治平四年
上书，时安石在金陵，惠卿监杭州酒税，安得而教之？”
故制词云：“党小人交谮之言，肆妄上无根之语。”制出，
帝以咎颂以公亮之言告。乃知辟光治平时自言他
事，非此也。诲之将有言也，司马光劝止之。诲曰：“安石
虽有时名，然好执偏见，轻信奸回，喜人佞己，听其言
则美，施于用则疏，置诸宰辅，天下必受其祸。且上新
嗣位，所与朝夕图议者，二三执政而已，苟非其人，将
败国事。此乃腹心之疾，救之惟恐不逮，顾可缓耶？”诲
既斥，安石益横，光由是服诲之先见，自以为不及也。
明年，改知河南，命未下而寝疾矣。旋提举崇福宫，以
疾表求致仕，曰：“臣本无宿疾，医者用术乖方，妄投汤
剂，率任情意，差之指下，祸延四肢。一身之微，固无足
恤，奈九族之托何？”盖以身疾谕朝政也。诲三居言责，
皆以弹奏大臣而去，一时推其鲠直。居病困，犹旦夕
愤叹，以天下事为忧。既革，司马光往省之，至则目已
瞑，闻光哭，蹶然而起，张目强视曰：“天下事尚可为，君
实勉之。”光曰：“更有以见属乎？”曰：“无有。”遂卒，年五十八。
海内闻者痛惜之。元祐初，吕大防、范纯仁、刘挚表其
忠，诏赠通议大夫，以其子由庚为太常寺太祝。自诲
罢去，御史刘述、刘琦、钱𫖮皆以言安石被黜。